Игелек иясе Әсгать Галимҗановка багышланган китап дөнья күрде

	Күптән түгел генә «Изге җан». Лучший из нас» дигән китап дөнья күрде. 400 биттән торган, татар һәм урыс телләрендә басылган бик тә саллы китап заманыбызның бөек хәйриячесе Әсгать Галимҗановка багышланган.	 Китапка кереш сүзендә республикабызның Дәүләт Киңәшчесе Минтимер Шәймиев болай дип яза: “Әсгать Галимҗанов – Образ, ул – бердәнбер, аңа тиңнәр хәзергә юк әле. Ул үзенчәлекле бер күренеш. Хәйриячеләр арасында аның кебек кешене әлегә очратканым юк. Гомумән, аның кебек булу мөмкин микән? Әлбәттә, тырышырга, омтылырга була... Ләкин без арабызда кем яшәп киткәнен ахыргача аңлый алмадык әле, аның игелекле гамәлләренең тирәнлегенә төшенеп җитмәдек. Әмма иманым камил: дөньялар үзгәргән саен, без аның кешеләргә ярдәм иткәндәге ихласлык һәм риясызлыгы кадерен ныграк беләчәкбез. Күңеле нәрсә куша, шуны тормышка ашырып яшәде ул. Әсгать Галимҗан улы үзенең изге гамәлләрен бик тыйнак бәһали иде, шулай да мин аны исән чагында ук һәйкәл куелуга лаек дип саныйм. Ул безнең арада шушы һәйкәлдәгечә – балалар төялгән арбаны киләчәккә алып баручы игелекле абзый булып мәңгегә калачак. Без бу һәйкәлне өлешчә аерым бер кешегә генә түгел, Хәйрияченең җыелма образына куйдык. Олы рәхмәт хисләре белән ихлас күңелдән. Әсгать кешеләрне ярата иде. Ул арабызда – иң яхшысы”. Китап нигездә игелек иясе хакында төрле елларда матбугатта дөнья күргән язмалардан, фоторәсемнәрдән тора. Арада “Татарстан яшьләре” газетасында басылганнары да бар. Чыннан да, без дә Әсгать абый, аның игелекле эшләре хакында байтак яздык. Чыннан да, үзе әлләни мул тормышта яшәмәсә дә эшләп тапкан акчасына балалар йортына сиксәнләп машина бүләк итүче, башка төрле хәйрия чараларына берничә миллион сум акчасын жәлләмәгән бөек хәйрияче хакында мондый китап күптән дөнья күрергә тиеш иде. Аллага шөкер, үзе исән чагында ук Казаныбызның иң матур урыннарының берсендә аңа һәйкәл куярга өлгердек. 
	Атлас ГАФИЯТОВ	
Татарстан яшьләре

	№ --- | 02.02.2022	


